Poul Nyrup Rasmussen (S), 1999-11-17:
Jeg skal ikke gå ind i nogen taldiskussion.
Spørgsmålet bygger vel på den forudsætning, at der er et behov for, at regeringen skal skaffe arbejde til alle af udenlandsk afstamning i Danmark.
Jeg deler egentlig grundholdningen, men skal bare minde om, at arbejdsløsheden blandt folk med udenlandsk baggrund i Danmark er mellem tre og fire gange større end blandt danskere.
Det skal føre til en forstærket indsats.
Det er en uacceptabel situation.
Vi har brug for at få de mennesker i arbejde for samfundets skyld og for den enkeltes skyld og for sammenholdets skyld i vores land.
Det betyder så også omvendt, at et meget, meget stort flertal af personer med udenlandsk baggrund i Danmark rent faktisk har arbejde, og det betyder dermed også, at opgaven ikke er umulig.
Opgaven vil tage tid, men vi må ikke give den helt det dramatiske præg, som spørgeren er inde på.
Jeg nævnte før, at vi har haft en god drøftelse her i formiddag med arbejdsmarkedets parter, og lad mig sige lige ud: Der findes ikke nogen mirakelkur.
Men der findes en række indsatser, fordi den gruppe af mennesker med udenlandsk baggrund, vi her taler om, er meget forskellige.
Nogle af dem har en god uddannelse, en ingeniøruddannelse eller en anden lignende uddannelse; andre har slet ingen uddannelse.
Nogle af menneskene taler ikke dansk, ikke ret godt dansk, andre taler flydende dansk.
Der er så store forskelle i forudsætningerne for at komme ind på arbejdsmarkedet.
Vi skal igangsætte, og vi skal forstærke, og vi skal videreføre de initiativer, vi har på bordet.
Vi drøfter, kan jeg nævne, i den forbindelse under finanslovforhandlingerne også en række initiativer på området.
Det er for tidligt at gå i detaljer, men drøftelserne er i gang.
Jeg synes også, jeg vil nævne, at der var tilslutning til her i formiddag under drøftelserne med arbejdsmarkedets parter og med kommunerne at gå ind i et fælles arbejde i det, jeg kalder et partsudvalg under ledelse af arbejdsministeren, som vedholdende skal sørge for, at den her indsats giver de resultater, vi ønsker.
Nu går drøftelserne i gang i Indfødsretsudvalget, og det synes jeg man skal holde sig til.
Jeg kan så også nævne, at lovforslaget om ændring af indfødsretsloven, herunder også ændringer af den omhandlede bestemmelse § 3, så sent som sidste år var til behandling i Folketinget.
Det tror jeg hr. Erik Larsen også kan erindre.
Det er jeg sikker på hr. Erik Larsen kan erindre.
Dengang forslaget om indfødsretsændringer blev behandlet, var der ikke nogen, der rejste spørgsmålet om vandelskrav, og lovforslaget blev vedtaget med enstemmighed i december 1998.
Det er ikke engang et år siden.
Så alle partier, herunder også Dansk Folkeparti, har altså et medansvar for bestemmelsen, sådan som den ser ud i dag.
Jeg nævner det for god ordens skyld og også for at minde om, at siden 1898, dvs. i over 100 år, har der eksisteret en erklæringsbestemmelse i indfødsretsloven, og den har der aldrig været stillet noget vandelskrav til.
Jeg nævner det mere for fuldstændighedens skyld.
Og min konklusion er sådan set den samme.
Vi er indstillet på at se
positivt på ændringer, og dér tror jeg det er bedst, hvis vi vil nå et konstruktivt resultat, at tingene ordnes.